Estoria 31: Ni Moises ken Aaron Nagparangda ken Paraon
IDI nagsubli ni Moises idiay Egipto, imbagana ken Aaron a kabsatna dagiti milagro. Idi impakita da Moises ken Aaron kadagiti Israelitas dagitoy a milagro, namatida amin a ni Jehova adda kadakuada.
Ket nagparang da Moises ken Aaron ken ni Paraon. Imbagada a kayat ni Jehova a pumanaw dagiti Israelitas iti Egipto iti tallo nga aldaw nga agdayaw ken Jehova idiay let-ang. Ngem kuna ni Paraon: ‘Diak mamati ken Jehova. Ken diak palubosan ti Israel.’
Pinilit ni Paraon dagiti Israelitas nga agtrabaho ti nadagsen ta kayatda ti aginana nga agserbi ken Jehova. Pinabasol dagiti Israelitas ni Moises iti daytoy ket nagliday ni Moises. Ngem kuna ni Jehova kenkuana: ‘Aramidek a palubosan ni Paraon ti ilik.’
Nagparang manen da Moises ken Aaron ken ni Paraon. Iti daytoy nangaramidda ti milagro. Impuruak ni Aaron ti sarukodna, ket nagbalin a dakkel nga uleg. Ngem ti tattao a mamasirib ni Paraon impuruakda met ti sarukodda, ket nagparang met ti ul-uleg. Ngem adtoy! Ti uleg ni Aaron alun-onenna ti dadduma nga uleg. Kaskasdi madi palubosan ni Paraon dagiti Israelitas.
Gapuna leksionan ni Jehova ni Paraon. Ammom kadi ti inaramidna? Nangyeg ti 10 a saplit, wenno dadakkel a rigat, iti Egipto.
Kalpasan adu a saplit, kuna ni Paraon: ‘Isardengyon ket ibuloskon ti Israel.’ Ngem idi nagsardeng ti saplit, binaliwanna ti panunotna. Kalpasan ti maika-10 a saplit, pinalubosanen ni Paraon dagiti Israelitas.
Ammom kadi ti tunggal maysa kadagiti 10 a saplit? Ammuentayo dagita.
Exodo 4:27-31; 5:1-23; 6:1-13, 26-30; 7:1-13.
Dagiti Saludsod
- Ania ti epektona kadagiti Israelita dagiti milagro nga inaramid da Moises ken Aaron?
- Ania ti imbaga da Moises ken Aaron ken ni Paraon, ngem ania ti kuna ni Paraon?
- Kas makitam iti ladawan, ania ti napasamak idi impuruak ni Aaron ti sarukodna?
- Kasano a lineksionan ni Jehova ni Paraon, ket ania ti inaramid ni Paraon?
- Ania ti napasamak kalpasan ti maikasangapulo a saplit?
Kanayonan a salsaludsod
- Basaenyo ti Exodo 4:27-31 ken 5:1-23.
Ania ti kayat a sawen ni Paraon idi kinunana: “Diak a pulos am-ammo ni Jehova”? (Ex. 5:2; 1 Sam. 2:12; Roma 1:21)
- Basaenyo ti Exodo 6:1-13, 26-30.
Iti ania nga anag a saan nga inyam-ammo ni Jehova ti bagina kada Abraham, Isaac, ken Jacob? (Ex. 3:13, 14; 6:3; Gen. 12:8)
Ania ti makunatayo iti panangusar latta ni Jehova ken ni Moises, uray no narikna ni Moises a saan a kualipikado iti naituding a trabahona? (Ex. 6:12, 30; Luc. 21:13-15)
- Basaenyo ti Exodo 7:1-13.
Idi situtured nga imbaga da Moises ken Aaron dagiti pangngeddeng ni Jehova ken ni Paraon, ania a padron ti impaayda kadagiti adipen ti Dios ita? (Ex. 7:2, 3, 6; Ara. 4:29-31)
Kasano nga impakita ni Jehova nga isu ket natantan-ok ngem kadagiti didiosen iti Egipto? (Ex. 7:12; 1 Cron. 29:12)
Ammuem ti Ad-adu Pay
Ti Dios Imbaonna ni Moises Idiay Egipto
Apay a di impangag ni Faraon da Moises ken Aaron? Ania dagiti didigra nga imbungana?
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn quy_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn